- D. AANVULLENDE RAPPORT

## 1. Die Senaat TSP

### 1.1 Transformasie en ekwiteitsdoelstellings

Die Fakulteit Teologie het 'n transformasieplan opgestel volgens die missiestelling in die NWU se institusionele plan, ten einde die multikulturele en diverse samestelling van die Suid-Afrikaanse samelewing te reflekteer. Die Senaat het by die Kuratore aanbeveel dat by die beroeping van professore die demografiese samestelling van die GKSA in ag geneem moet word en persone uit voorheen benadeelde groepe so ver moontlik bemagtig word om te kwalifiseer sodat hulle, sonder om kwaliteit in te boet (volgens doelwit 6 van NWU Transformasieplan: 'ensuring quality'), by beroeping in ag geneem kan word. Aangesien die Kuratore in aansluiting by die Senaat volle begrip het vir die noodsaak van 'n verteenwoordigende profiel by beroepe professore, onderneem die Kuratore om heelhartige samewerking te gee binne die raamwerk van die Kerkorde om swart predikante te identifiseer by wie kapasiteit gebou kan word met die oog op die toekomstige beroeping en enige moontlike ontwikkeling by die Fakulteit om sodanige kapasiteit uit te bou, te ondersteun. Daar is aanduidings dat die TSP en die Fakulteit in die toekoms op verskeie maniere onder meer druk kan kom wat betref sleutelaspekte vir die vervulling van beide instansies se kernbesigheid, waaronder die beskikbaarheid van die nodige finansies en personeelvereistes met betrekking tot ekwiteit wat beide ras en geslag insluit. Aangesien die verhouding van die TSP en die Fakulteit op die grondslag van samewerking berus, het die Kuratore Dagbestuur die Fakulteit Teologie versoek dat 'n interne en eksterne oudit gesamentlik gedoen word van beide instansies om optimale samewerking ten opsigte van alle aspekte van die bestaande verhouding verder te verseker.

### 1.2 Beroeping van 'n predikant in 'n kapasiteitsboupos in Ou Testament

## 1.2.1 Agtergrond

Die Fakulteit Teologie van die NWU se transformasieplan het onder andere ingehou dat die volgende beplanning gedoen is ten opsigte van die vulling van prof PP Krüger se pos as professor in Ou Testament en proff GJC Jordaan en JJ Janse van Rensburg se poste as professore in Nuwe Testament, wanneer hulle emeriteer: 'Vulling van pos van prof PP Krüger: 'n Kapasiteitsboupos word deur die Fakulteit vir 2015 geskep waarin (in samewerking en oorleg met die TSP- Kuratore) 'n swart predikant aangestel word. Die bedoeling is dat dié predikant se kapasiteit onder mentorskap van prof PP Krüger gebou word sodat hy aan die einde van 2016, wanneer prof Krüger emeriteer, op die kortlys van kandidate vir beroeping geplaas kan word. Met die oog op aanstelling in die kapasiteitsboupos gaan die Fakulteit dan, met advies van die Kuratore, 'n ooreenkoms met die Kerkraad van die betrokke predikant aan waarin een van twee scenario's vir die einde van 2016 gestel word: (1) dat die predikant wat aangestel word deur die Kuratore beroep en 'n professoraat in Ou Testament aangebied word, of (2) dat die Kuratore 'n ander predikant beroep, met die gevolg dat die kapasiteitsboupos getermineer word en die swart predikant wat daarin aangestel was, na sy bediening in die gemeente terugkeer. Vulling van pos van prof GJC Jordaan: 'n Soortgelyke reëling as dié vir Ou Testament word voorgestel vir die vulling van die professoraat in Nuwe Testament wanneer prof Jordaan aan die einde van 2016 emeriteer. Vulling van pos van prof JJJ van Rensburg: Wanneer prof Van Rensburg einde 2016 emeriteer, word prof FP Viljoen, wat tans 'n beroepe professor in die Nuwe - Testamentiese vakgroep is maar 100% deur die NWU vergoed word, 'oorgeskuif' na die pos van prof Van Rensburg, wat vergoedingsgewys op 'n 50:50 -basis deur die NWU en die GKSA gedeel word (met die versekering dat die 'skuif' geen finansiële benadeling vir prof Viljoen sal meebring nie). Die '100% - pos' van prof Viljoen word egter nie weer deur beroeping gevul nie maar word geoormerk vir aanstelling van 'n vroulike navorser deur die Fakulteit.

450